復雪二首  其二
作者：劉敞
朝代：宋

paragraphs: 前夕盛雷電，謂言春和發。
典衣買春酒，歳事亦可悅。
不知天難諶，信宿更凝冽。
朝來雪盈尺，初計頓乖越。
吾廬甘重塞，敝褐忍百結。
豈敢咨祁寒，又非慕炎熱。
陰陽相交錯，萬一成災孽。
憶昔魯隱公，九年春三月。
癸酉雨震電，庚辰大雨雪。
春秋書爲法，其事何照晰。
曾經聖人筆，下學而上達。
况此四月間，又當季春末。
願排閶闔戟，一獻春秋說。
路遠泥阻深，愁哉卧巖穴。